उज्जैन। नायब तहसीलदारों को तहसीलदार के पद पर पदोन्नत करने के लिए नियमों को शिथिल किया जाएगा। इसके लिए मुख्यमंत्री से चर्चा करेंगे। राजस्व के निचले अमले को सुधारने का काम नियंत्रण अधिकारियों का है। यदि वे जवाबदारी नहीं निभाते हैं तो उन पर कार्रवाई होगी। बांग्लादेश और सिंध से आकर बसे लोगों के लिए राजस्व की धारा 162 में संशोधन लाया जा रहा है। इससे उनकी जमीन के मामले सुलझेंगे।
यह बात राजस्व मंत्री रामपालसिंह ने रविवार को मीडिया से चर्चा में कही। उन्होंने बताया गांवों में सर्वे के लिए तीन सदस्यीय टीम बनाई है तथा किसानों को सीधे खाते में पैसा जमा कराया जा रहा है। इससे किसानों की समस्या कुछ हद तक कम हुई है। किसानों के राजस्व संबंधी मामलों के निराकरण के लिए भी अधिकारियों को ताकीद की गई है।
उन्होंने माना कि राजस्व का निचला अमला गड़बड़ है। उसमें कसावट लाई जाएगी। उन्होंने कहा पटवारियों के भ्रष्टाचार पर रोक लगाने के लिए उनके नियंत्रण अधिकारियों को भी नोटिस जारी किए जा रहे हैं तथा उन पर मुकदमे के लिए तुरंत अभियोजन की अनुमति दी जा रही है।
टारगेट में पिछड़े जिलों की जांच होगी
शिप्रा सफाई अभियान में भाग लेने के बाद राजस्व मंत्री ने सिंहस्थ मेला कार्यालय में संभाग के राजस्व अधिकारियों की बैठक ली। उन्होंने बताया संभाग की स्थिति संतोषजनक है। कुछ जिले टारगेट में पीछे हैं। उनकी सचिव स्तर पर समीक्षा और जांच होगी, जिन्होंने अच्छा काम किया है, उन्हें प्रोत्साहित किया जाएगा। अधिकारियों को कहा कि किसानों और ग्रामीणों के काम समय सीमा में करें।
कैलेन्डर व डायरी का विमोचन
प्रदेश सरकार द्वारा प्रकाशित 2016 का कैलेन्डर एवं डायरी सिंहस्थ-2016 की थीम पर आधारित है। राजस्व मंत्री रामपालसिंह व सिंहस्थ केंद्रीय समिति अध्यक्ष माखनसिंह चौहान ने कैलेन्डर एवं डायरी का विमोचन किया। इस मौके पर विधायक अनिल फिरोजिया, दिलीपसिंह शेखावत, बहादुरसिंह चौहान मौजूद थे।
मंत्री सहित अन्य ने की श्रमदान में भागीदारी
राजस्व मंत्री ने शिप्रा की सफाई के लिए हर रविवार होने वाले श्रमदान में भाग लिया। राजस्व विभाग के अधिकारी- कर्मचारी भी शामिल हुए। महापौर मीना जोनवाल, भाजपा नगर अध्यक्ष इकबाल सिंह गांधी, जनअभियान परिषद के कार्यकर्ता, गायत्री परिवार व एनएसएस विद्यार्थियों ने श्रमदान में भाग लिया।
50 ट्रॉली मिट्टी-कचरा निकाला
सफाई अभियान में शिप्रा से लगभग 50 ट्रॉली मिट्टी, कचरा-कूड़ा निकाला गया। विभिन्न घाटों पर अलग-अलग संस्थाओं के लोग उत्साह के साथ सफाई में जुटे थे। नागरिकों ने पॉलीथिन, कपड़े और कचरा-कूड़ा नदी से बाहर निकाला। जेसीबी आदि से भी मिट्टी-मलबा गाद आदि निकाली गई।
बैठक में यह हुआ
राजस्व मंत्री ने मेला कार्यालय में संभागीय राजस्व अधिकारियों की बैठक में निर्देश दिए कि राजस्व विभाग के तहसीलदार एवं पटवारी स्तर पर कसावट जरूरी है, जिससे अविवादित नामांतरण, बंटवारा, विवादित नामांतरण, बंटवारा आदि कार्य समय-सीमा में किया जा सके। उन्होंने निर्देश दिए पटवारी प्रत्येक मंगलवार को अपने हलके में जाकर ग्रामीणों की समस्या का हल करें।
उन्होंने दोषी अधिकारियों व कर्मचारियों को सजा देने के लिए संभागायुक्त डॉ. रवींद्र पस्तौर को निर्देश दिए। कलेक्टर कवीन्द्र कियावत ने सुझाव दिया कि पटवारी हलके पूर्ववत् किए जाएं। पटवारी भर्ती परीक्षा में शैक्षणिक योग्यता अधिकतम 12वीं निर्धारित की जाए। तहसीलदार को पटवारी के विरुद्ध माइनर पेनल्टी का अधिकार दिया जाए। राजस्व मंत्री ने आश्वस्त किया कि सिंहस्थ के लिये 498 राजस्व अधिकारी-कर्मचारियों की शीघ्र नियुक्ति की जाएगी।
विधायकों को सौंपी जाएगी सिंहस्थ की जिम्मेदारी : मंत्री ने बताया सिंहस्थ का आयोजन बड़ी जिम्मेदारी है, जिसे लेकर संभाग में उत्साह है। उन्होंने बताया बैठक में सिंहस्थ को लेकर भी चर्चा की गई है। सभी से सुझाव भी लिए हैं। सिंहस्थ के लिए जितने राजस्व अमले की जरूरत है, उसकी पूर्ति जल्दी कर दी जाएगी। विधायकों को भी सिंहस्थ की जिम्मेदारी सौंपी जाएगी।
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva